**НИЧЕ**

**Антиметафизички дионизијски метафизичар**

* Разумијевање Ничеа као метафизичког или антиметафизичког мисли­оца увелико зависи од статуса онога што у његовом опусу слови као *Wille zur Macht* („воља за моћ“). Амбивалентан статус во­ље за моћи и вјечитог враћања истог, било као последњег онтолошког принципа стварности или као постметафизичког принципа тумачења и вредновања живо­та, у складу је са Ничеовим учењем о перспективизму. Отуда је или сам Ниче подлегао влас­титом перспективизму (поставши противрјечан), или су то његови коментатори. Сходно томе, говори се о три врсте тумачења Ничеовог става према метафизици: 1) Ниче је довршитељ мета­фи­зике чији је он последњи велики експонент; његова је метафизика „изокренути платонизам“; 2) Ниче је антиметафизички мислилац који иступа из традиције метафизике, проглашавајући смрт Бога и превредновање свих вриједности и 3) Ниче је дио­низијски метафизичар, рушитељ сваког наметнутог поретка, трај­ности, измирења, јединства и јед­ности. Умјесто свега тога, постоји само „воља за моћ“ и „вјечито враћање истог“. Сама метафизика код дионизијског мислиоца пос­таје трансгресија, преко­рачење граница. Антиметафизичар у естетичком смислу, дакле опет метафизичар, овога пута диони­зијски.
* Шта је од понуђених тумачења вјеродостојна Ничеова позиција у историји мета­физике и онтологије? Да ли смо препуштени интер­претативном „перспек­тивизму“ или Ниче даје својим интер­претима мјеродавне наговјештаје самоинтерпре­тације?

У „Пред­го­вору Рихар­ду Вагнеру“ за *Рођење трагедије или хеленс­тво и песимизам* (1873), Ниче каже да је убијеђен „у умјетност као највиши задатак и стварно метафизичку делатност овог живота“. У постхумно објављеној *Вољи за моћ* (1901, 1907) записује да „ми имамо умјетност да не бисмо пропали од истине“ (параграф 822). Сама умјетност је за Ничеа је најочигледнији облик воље за моћи која се супротставља вољи за знањем моралиста и метафизичара. Са становишта дионизијског метафизичара, воља за знањем је неги­рајућа за живот, а њена „истина“ симптом декаденције и реса­нти­мана. Из ове супротности умјетности као воље за моћи и истине Ниче показује да је платонизам метонимија једног нихи­лизма који оно­страну и натчулну истину „анемичних идеја“ супрот­ставља пуно­ћи чулности и румена овостраног живота који предс­тавља једину ствар­ност.

* Ничеова дионизијска метафизика испољава се и у питању о субјекту као темељном принципу западњачке философске традиције. Ниче је био разоритељ, како традиционалне хришћанско-платонистичке ме­та­физике тако и модерне западноевропске метафизике картези­јанске субјективности. И поред тога, Ничеу се приписује припадност тој традицији утолико што је покушај изокретања метафизике остао у оквирима метафизике. Изокренути платонизам је још увијек платонизам, како је истицао Хајдегер. Тако је према Хајдегеру, Ниче извршио напад на егоцентричну субјективност оставивши нетакнуту субјективност у метафизичком смислу *subjectum-*a. Према тој аргументацији, Ниче је изокренуо хијерархију између душе и тијела, прешавши са примата сазнајне свијести на примат тијела, нагона и воље за моћи. Умјесто Платонове идеје Добра као крајњег онтолошког принципа стварности, Ниче је дао примат вољи за моћ која разара и поставља вриједности. Тако је он остао у оквиру метафизичког дуализма и субјективизма који је настојао да превлада.
* Ипак, већ Ничеов фрагменатрни стил писања показује отпор према свакој систематици и систему који настоји да подвласти стварност са стновишта неког унификујућег принципа, супстрата, супстанције или субјекта. Сам Ниче каже у 481. параграфу *Воље за моћи*: „Све је субјективно, кажете ви, али то је већ тумачење. Субјект није ништа дано, него нешто маштом надометнуто, иза факта потурено. – Је ли најзад нужно ставити тумаче иза тумачења? И то је већ фантазија, хипотеза... Свет нема никаква одређеног смисла иза себе, него безброј смислова. То је перпсктивизам“. Дакле, јасно је да тумачење нема свог апсолутног субјекта тумачења, не постоји никакво Ја, супстанца и субјект. Шавише: „Не сме се питати: Ко онда тумачи? – јер постоји само тумачење, као облик воље за моћи (али не као биће, него као процес, као бивање), као ефекат“ (параграф 556). Ако нема субјекта, онда нем ни супстанце, јер слиједећи Ничеа: „Појам *супстанције* је последица појма *субјекта*, а не обратно“. Ако се одрекнемо „субјекта“ онда уопште недостаје разлога за супстанцију“ (435).
* Обацујући све традиционалне метафизичке дихотомије (идеја-по­јава, душа-тијело), Ниче одбацује и двије парадигме метафизике: традиционалну „онтолошку парадигму“, која је оријентисана на неку хиперфизичку стварност, као и „менталистичку парадигму“ која је оријентисана на сазнајну свијест као услова могућности сваке објективности (Херберт Шнеделбах). У *Користи и штети историје за живот* (1874) Ниче ће рећи: „све што су нам философи заве­штали током миленијума биле су појмовне мумије“, и додаје да је фило­софија један „египтизам“: „оно што јесте не постаје, оно што постаје није“. У *Вољи за моћ* читамо: „Биће – О њему немамо никакве друге представе сем „живети“. – Како онда може нешто мртво 'бити'“? (параграф 582) Јасно је да за Ничеа Биће увијек значи „бивање“, „хтјење“, дионизијско превредновање, стварање... Биће је нешто динаминог, виталног, дјелатног и активног карактера, насупрот нечему онтолошки фиксираном, статичном, недјелатном... Пошто Ниче одбацује метафизичке дихотомије, појам Биће постаје празна фикција „која је тиранисала свијет флуидних сила“. Супрот­стављајући се западњачкој метафизици и онтологији, Ниче је понудио алтернативне мисаоне фигуре за тумачење свијета: надчовјек, воља за моћ и вјечито враћање истог. Све ове мисаоне фигуре превреднују традиционални појам Бића у нешто што више није статично и инертно, већ динамично, дјелатно, стваралачко... Могло би се рећи да је Ничеова дионизијска метафизика заузела становиште према свијету *sub speciae temporis* које нема ни своје онтолошко исходиште нити крајњи смисао и сврху према којој тежи. Зато ће рећи у *Веселој науци*: „тумачења, наша нова бесконачност“.
* У основи традиционалне метафизике је опсесивна тежња ка извијесности научног знања и оптимизам којим се оно руководи. Та опсесија и оптимизам који оправдава сазнајне претензије на истину као нешто трајно, објективно и непромјенљиво, у супротности су са људским животом чија је суштина воља за моћ и тумачење. Стога Ниче конфронтира идеју живота са идејом науке, *Leben* окреће против *Wissenschaft*-а. Другим ријечима, он доводи у контраст нагоне и разум, а омиљени лик за поткусуривање му је Сократ. За Ничеа, Сократ је посуновраћена фигура у којој су нагони постали критички, а разум стваралачки. Заправо је обратно, нагони су ствара­лачки, а разум критички и у својој тежњи ка апсолутно објективном и поузданом знању непријатељски према животу. Ниче дефинише знање у појмовима интереса, јер управо зато што живот има примат не постоји безинтересно, објективистичко, безпретпос­тавно знање. У *Користи и штети историје за живот* иронично записује: „можда још имам права да о себи кажем *cogito, ergo sum*, али не – *vivo, ergo* *cogito*. Мени је зајамчено празно 'бивство', али не пун и сочан 'живот'; моје исконско осећање јамчи ми само да сам мисаоно, али не и живо биће, да нисам *animal*, него у најбољу руку неки *cogital*“. Не само да је тежња ка апсолутно извјесном и објективном знању штетна по живот јер га калцификује и мумифицира, већ је и фиктивна: сво знање тумачење, ограничено и везано за наше интересе и перспективе.
* Све што јесте у својој основи је воља за моћ. Свијет, Биће, субјект, супстанција, свијест, живот нису последње ствари, већ творевине саме воље за моћи. Она је темељни принцип Ничеове дионизијске метафизике. Свако метафизичко (у традиционалном смислу), свако психолошко и антрополошко тумачење тог принципа је неодрживо, на шта Ниче указује изненађујућом тврдњом: „воља не постоји“ (*Воља за моћ*, параграфи 46 и 488). Она није неки темељ свијета, нити центар, нити извор стварности, нити начело јединства, нити нешто идентично и постојано. Као симбол кретања, настајања и бивања, она нема ни почетак ни циљ. Воља за моћ је диверзификована и плурализована свепрожимајућа сила (*Воља за моћ*, параграф 619). Хтјети је исто што и бити у Ничеовој дионизијској метафизици воље за моћи као воље за животом која је стваралачка.
* Кључне опозиције у Ничеовој философији су: живот, тј. свијет као мно­штво, плуралитет, разноврсност, настајање, противрјечност, пат­ња, илузија, зло..., насупрот нихилистичкој фикцији „правог сви­јета“, тј. свијета јединства, постојаности, идентитета, среће, истине, доброте... Ове фикције обезвређују живот. Зато Ниче афирмише ври­једност живота ријечима: „Мислим ову мисао у њеној најстраш­нијој форми: живот овакав какав је, без смера и без циља, али да се неизбежно враћа, без краја у ничему: *вечито враћање*“ (*Воља за моћ*, параграф 55). Метафора вјечитог враћања истог има више значења, али код Ничеа се издваја следећа: „Постајању дати печат бића – то је највиши ступањ Воље за моћи... Да се све враћа, то је највеће приближење света постајања свету бића – врхунац разматрања“ (*исто*, 617).